Appelsin-angrep provoserte frem starten på det norske luftforsvaret

Et par svensker, en trussel om appelsin-bombing, og ønske om å ikke tape ansikt, var det som sparket i gang luftforsvaret.

Fredag 19. april 1912 leser tre marineoffiserer i avisen Tidens Tegn at en svenske skal fly over marinens hovedflystasjon med hensikt om å bombe stasjonen med appelsiner. At en svenske skulle være første til å skue basen fra luften, og i tillegg fornærme med å bombe appelsiner. Dette kan bare ikke få skje! De bestemmer seg raskt for å forsøke å utsette flyvningen, og at de selv må lære å fly for å komme svensken i forkjøpet. Men hvordan i alle dager skulle de få dette til? Ikke hadde de fly eller piloter, og de hadde bare noen uker på seg til å klare dette. I tillegg var saksgangen i forsvaret slik at det kunne ta tid å få papirene i orden.

Men Kaptein Carsten Tank-Nilsen var handlekraftig, og da Hans Fleicher Dons tilbyr seg å reise samme kveld, dersom han får permisjon, svarer han: “Bare reis, du har permisjon av meg inntil jeg kan få ordnet saken paa høiere hold.”

Samme kveld reiser unge Hans Fleicher Dons til Lichtenberg til flyfabrikken Edmund Rumpler Luftfahrzeugbau G.M.B.H. for å kjøpe Norges første fly og ikke minst trene til pilot på flyskolen like ved.